Parlamentul European a votat joi, pentru prima oară de la declanșarea conflictului, în favoarea unei rezoluții privitoare la situația din Fâșia Gaza și la faptul că există riscul imediat al foametei generalizate în enclavă. Parlamentul European, considerând că Israelul a întărit și mai mult blocada în jurul enclavei și împiedică buna desfășurare a operațiunilor umanitare, plus continuarea colonizării teritoriilor palestiniene, cheamă – pentru prima oară – la o încetare imediată a focului.
Comentând această decizie a PE, trimisul special al RFI la Strasbourg susține că această rezoluție nu va schimba situația din teren, dar este pentru prima oară de la începutul conflictului când PE votează acest tip de text. Este cert faptul că subiectul divizează și devine complicată găsirea unui compromis. Rezoluția adoptată condamnă obstacolele în calea ajutoarelor umanitare, atacurile contra convoaielor cu ajutoare și cere Israelului să autorizeze și să faciliteze fără întârziere și peste tot în Gaza trimiterea de ajutoare prin toate punctele de frontieră existente. Parlamentul European condamnă atacurile repetate contra civililor, contra structurilor umanitare și deploră consecințele catastrofale provocate mai ales pentru copii. Se cere o anchetă internațională independentă, este reînnoit apelul la o încetare a focului imediată și permanentă. Europarlamentarii s-au declarat profund preocupați de situația umanitară dezastruoasă din Gaza, în special de riscul unei iminente foamete. Europarlamentarii care au participat la dezbateri, relatează corespondentul RFI, au cerut Israelului și Autorității palestiniene să respecte dreptul umanitar internațional și să se conformeze rezoluțiilor Consiliului de securitate al ONU.